23:00 - הנתונים הכלכליים החלשים שפורסמו היום בכלכלת סין והחשש מהאטה עולמית בעקבות כך שלחו את בורסות וול סטריט לירידות שערים זה היום השני ברציפות. מדובר בפעם הראשונה השנה בה המדדים המובילים רושמים רצף שלילי זה, כשדאו ג'ונס ירד ב-0.4%, נאסד"ק - ב-0.9% ו-S&P 500 נחלש ב-0.5% בהובלת מגזר הטכנולוגיה שאיבד 0.9% מערכו. האנליסטים חוששים מעונת הדו"חות שהחלה ומכך שתציג תוצאות חלשות.
מניית PG&E, ענקית האנרגיה מקליפורניה, התרסקה היום ב-52.4%, לאחר שנודע כי היא מתכוננת להליך פשיטת רגל לקראת סוף החודש. מניית סיטיגרופ עלתה ב-4% לאחר שהבנק הציג דו"חות חיוביים.
21:40 - הנפט מסוג WTI ירד זה היום השני ברציפות תוך שהוא מאבד 2.1% וננעל ברמה של 50.5 דולר לחבית. הברנט איבד 2.5% וננעל ברמה של 59 דולר לחבית.
בתוך כך הגז הטבעי רשם את העלייה היומית החדה ביותר מאז חודש נובמבר - 15.9% לרמה של 3.59 דולר ליחידת גז. זאת בזכות מזג האוויר הקר שהגביר את הביקושים.
20:55 - הזהב עלה ב-0.2% וננעל ברמה של 1,291.3 דולר לאונקיה.
20:50 - כלכלני בנק הפועלים: "הוויכוחים הפוליטיים בארה"ב עלולים להימשך ואף להתחזק בחודשים הקרובים. אמנם ההשבתה החלקית של הממשל לא השפיעה משמעותית על השווקים עד כה, אך גוברים הסימנים לכך שעם תחילת השבוע הרביעי של השבתה זו, שהיא הממושכת ביותר בהיסטוריה האמריקנית, היא עלולה להעיב על המשק והשווקים בארה"ב".
20:30 - מניית ענק הבנקאות האמריקאי סיטי עולה ב-4% לאחר שפרסם את הדוח הכספי לרבעון הרביעי והכה את התחזיות. הבנק הרוויח ברבעון שחלף 1.61 דולר למניה, ללא השפעות חד-פעמיות, זאת לעומת ציפיות האנליסטים שעמדו על 1.55 דולר. מדובר בעלייה של 21% לעומת השנה שעברה. ההכנסות עלו ב-2.2% ל-17.6 מיליארד דולר.
19:30 - באירופה המסחר ננעל בירידות של עד 0.9% במדדים המובילים. מדד סטוקס 600 האזורי ירד ב-0.6%, כשכמעט כל המגזרים בו נצבעים באדום ובפרט מניות הטכנולוגיה שאיבדו 1.5%. הסיבה: נתוני הסחר החלשים שפורסמו מוקדם יותר בסין.
19:20 - כלכלני בנק אוף אמריקה חותכים את המלצתם למניית חברת דלתא איירליינס מ'קניה' ל'ניטרלי'. לטענתם, הרווחיות של החברה נמוכה בהשוואה לחברות מקבילות. עם זאת, בנק אוף אמריקה הוסיף כי לדעתו דלתא היא חברה מובילה בתעשיית התעופה עם היסודות הטובים ביותר.
18:30 - מניית ענקית הטכנולוגיה אפל	נסחרת בירידות של 1.6% על רקע דיווח של אחד מספקי השבבים שלה בגרמניה, חברת דיאלוג סמיקונדקטור. מכירות החברה ברבעון הרביעי יצאו בקצה הנמוך של היעד. בדיאלוג מציינים ששני שליש מההכנסות מגיעות מאפל.
18:00 - ג'נרל אלקטריק דיווחה כי זכתה במכרז של הפנטגון. החברה תספק למשרד ההגנה האמריקאי מערכות ניתור רפואיות בסך 450 מיליון דולר.
:30 - המסחר נפתח בירידות של עד 1.1% במדדים המובילים דאו ג'ונס ונאסד"ק.
16:10 - חברת המו"לות והמדיה האמריקאית גאנט (Gannett), המוציאה לאור בין היתר את יו.אס.איי טודיי (USA Today), קיבלה הצעת רכש המעניקה לה שווי של 13.2 מיליארד דולר. כך מדווח הוול סטריט ג'ורנל. מאחורי ההצעה עומדת קרן הגידור אם.אן.ג'י. אנטרפרייז (MNG Enterprises). לפי תנאי ההצעה, הקרן תשלם 12 דולר במזומן עבור כל מניה של גאנט, מחיר המשקף פרמיה של 23% על שווי מניית גאנט בנעילה בשישי, 9.75 דולר. מניית גאנט מגיבה בקפיצה של 20% בשלב הטרום מסחר.
16:00 - יצרנית בגדי הספורט לולו-למון (Lululemon Athletica) העלתה תחזית הרווח שלה לרבעון הרביעי וכעת היא צופה להרוויח בין 1.72 דולר למניה לבין 1.74 דולר - זאת לעומת הכנסות של עד 1.67 דולר למניה. בתוך כך, מניית החברה מגיבה בזינוק של 3% במסחר המוקדם.
14:30 - החוזים העתידיים על המדדים המובילים בניו יורק יורדים בשעה זו בעד 1%. מניית ענקית האנרגיה PG&E, שמספקת חשמל וגז טבעי לרוב תושבי קליפורניה, נופלת ב-40% במסחר במוקדם לאחר שהודיעה כי תגיש את המסמכים לפשיטת רגל ב-29 לחודש. החברה נקלעה לקשיים בעקבות גל השריפות הגדול בהיסטוריה של קליפורניה, והיא נדרשת לשלם פיצויים של מיליארדים.
החברה מסן פרנסיסקו איבדה יותר ממחצית משווי השוק שלה מאז גל השריפות הקטלני ביותר בהיסטוריה של קליפורניה שפרץ בתחילת נובמבר. גל השריפות רק הכביד את הנטל הפיננסי המוטל על החברה מאז להבות הענק שרק שנה קודם השמידו חלקים גדולים מ"ארץ היין".
13:50 - חיבור ענק בשוק הזהב: קבוצת ניומונט האמריקאית (Newmont Mining), חברת כריית הזהב השנייה בגודלה בעולם (בתפוקה, נכון ל-2017), רוכשת את המתחרה הקנדית גולדקורפ (Goldcorp), החברה החמישית בעולם. העסקה משלבת מניות ומזומן ושווי התמורה עומד על 10 מיליארד דולר. גולדקורפ מגיבה בקפיצה של 12.5% בטרום מסחר.
13:00 - עוד ירידות במניות אופנת היוקרה על רקע נתוני הסחר בסין: הרמס מאבדת 1.7%, קרינג – בעלת מותג גוצ'י – נסוגה ב-2.3%, מונקלר מוחקת 3.5%. פנדורה נופלת ב-6.1% לאחר הורדת מחיר יעד במורגן סטנלי.
11:50 - מניית לואי ויטון (LVMH) יורדת ב-2.8% בפריז ומוקדם יותר איבדה מניית פראדה 5% בהונג קונג. הירידות נובעות מהעדות הנוספת לחולשה בכלכלה הסינית (נתוני הסחר), שהיא כיום השוק העיקרי של ענף התכשיטים ומוצרי היוקרה.
בנעילה בבורסות אסיה - האנג סנג נחלש ב-1.6%, שנגחאי נסוג ב-0.7%.
10:45 - מניות בולטות בלונדון: רויאל דאץ' של יורדת ב-1.2% ו-BP נחלשת ב-1%; רשת האופנה נקסט נחלשת ב-2.8%, איזיג'ט עולה ב-1.3%; בפרנקפורט - לופטהאנזה מטפסת ב-1.6%, טיסנקרופ נחלשת ב-1.2%; בפריז - אייר פראנס מתחזקת ב-2.4%; במילאנו - יובנטוס מתחזקת ב-2%.
10:30 - המסחר באירופה נפתח: מדדי דאקס וקאק יורדים ב-0.5%, פוטסי נחלש ב-0.4%. היורו יציב, נסחר ב-1.147 דולר; הפאונד נחלש ב-0.1% ל-1.282 דולר.
10:20 - אזהרת רווח דוחות כספיים חלקיים של ספקית החלקים לתעשיית הרכב קוניטננטל (Continental AG). החברה הגרמנית סיימה את הרבעון הרביעי עם רווח תפעולי מתואם של 1.1 מיליארד דיורו, לעומת 1.31 מיליארד יורו ברבעון המקביל. המכירות הסתכמו ב-11.25 מיליארד יורו, לעומת 11.28 מיליארד יורו ברבעון המקביל. החברה ציינה שיעור הרווחיות בשנה הנוכחית (2019) צפויה לרדת לסביבה של 9%-8%, מול 9.2% בשנת 2018 ו-10.8% ב-2017.
10:10 - קבוצת האנרגיה האיטלקית אני (Eni) חתמה על עסקה עם רגולטור הנפט של בחריין אשר מעניקה לה היתר לבצע חיפושי גז ונפט ב'בלוק 1' – שטח של 2,800 קמ"ר בשטח הימי הטריטוריאלי הצפוני של בחריין. הודעת אני לא סיפקה מידע על התנאים הפיננסיים של העסקה. אני היא החברה הקודחת והמנהלת של קידוחי הגז הגדולים במצרים והכניסה לפעילות בבחריין נועדה לדבריה להרחיב את האחיזה שלה באזור החשוב של המזרח התיכון.
9:00 - שקט בינתיים בגזרת המט"ח והזהב: היורו-דולר פותח את שבוע המסחר ביציבות - היורו נסחר ב-1.147 דולר; הפאונד עולה ב-0.1% ל-1.285 דולר; הזהב עולה ב-0.1% ל-1,291.40 דולר לאונקיה.
8:20 - ממתינים להכרעה דרמטית בבריטניה: מחר צפוי הפרלמנט להצביע על הצעת הסכם הברקזיט של ראשת הממשלה תרזה מיי. ההצבעה נדחתה בחודש במטרה לנסות להשיג רוב בפרלמנט ואולם נראה שגם מחר יחליט בית הנבחרים הבריטי לדחות את ההסכם המוצע. אתמול הזהירה מיי שאם ההסכם לא יאושר ובריטניה לא תצליח להוציא לפועל את הברקזיט הדבר יהיה אסון לדמוקרטיה.
8:00 - הפתעה לרעה מנתוני היצוא מסין: היצוא בחודש דצמבר נסוג בדצמבר ב-4.4%, הירידה החדה ביותר בשנתיים האחרונות, כאשר היבוא נסוג ברמה חדה עוד יותר של 7.6%, הנסיגה הגדולה ביותר מאז יולי 2016. תחזית הכלכלנים עמדה על עלייה של 3% ביצוא ועלייה של 5% ביבוא. העודף במאזן המסחרי של סין עמד על 57.06 מיליארד דולר - התחזיות עמדו על 51.53 מיליארד דולר, לאחר נתון של 44.71 מיליארד דולר בחודש נובמבר.
בסיכום שנת 2018 רשמה סין עלייה של 9.9% ביצוא בהשוואה ל-2017 בעוד שהיבוא גדל ב-15% בתקופה זו. העודף במאזן המסחרי השנתי עמד על 351.76 מיליארד דולר. העודף במאזן המסחרי של סין מול ארה"ב זינק בשנת 2018 ב-17% בהשוואה לשנה קודמת ועמד על 323.32 מיליארד דולר, הרמה הגבוהה ביותר מאז 2006. היצוא הסיני לארה"ב צמח ב-11.3% בעוד שהיבוא מארה"ב עלה ב-0.7% בלבד.
ירידות נרשמות בשווקים של סין בעקבות הנתונים - הבורסה של טוקיו אינה פעילה היום בשל חג מקומי: מדד האנג סנג יורד ב-1.6%, שנגחאי נחלש ב-0.7%; סמסונג יורדת ב-1.5% בסיאול, טנסנט מאבדת 3% בהונג קונג; הנפט מסוג ברנט יורד ב-1.1% ל-59.8 דולר לחבית, ה-WTI יורד ב-1.1% ל51 דולר לחבית.